ᱯᱩᱥ ᱢᱤᱞᱟ

ᱯᱩᱥ ᱢᱤᱞᱟ (ᱵᱟᱝᱞᱟ: পৌষ মেলা), ᱥᱟᱱᱛᱤᱱᱤᱠᱮᱛᱚᱱ ᱢᱤᱞᱟ ᱧᱩᱛᱩᱢ ᱛᱮᱦᱚᱸ ᱵᱟᱲᱟᱭᱚᱜᱼᱟ, ᱫᱚ ᱥᱤᱧᱚᱛᱤᱭᱟᱹ ᱯᱚᱱᱚᱛ ᱯᱚᱪᱷᱤᱢ ᱵᱟᱝᱞᱟ ᱨᱮᱭᱟᱜ ᱵᱤᱨᱵᱷᱩᱢ ᱦᱚᱱᱚᱛ ᱨᱮᱭᱟᱜ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱦᱩᱭᱩᱜ ᱢᱤᱫ ᱥᱮᱨᱢᱟᱠᱤᱭᱟᱹ ᱢᱤᱞᱟ ᱟᱨ ᱵᱚᱨᱚᱵᱽ ᱠᱟᱱᱟ᱾ ᱡᱟᱣ ᱥᱮᱨᱢᱟ ᱜᱮ ᱱᱚᱣᱟ ᱢᱤᱞᱟ ᱫᱚ ᱵᱟᱝᱞᱟ ᱯᱳᱥ ᱪᱟᱸᱫᱚ ᱨᱮᱭᱟᱜ ᱗ ᱢᱟᱹᱦᱤᱛ ᱨᱮ ᱦᱩᱭᱩᱜᱼᱟ ᱟᱨ ᱯᱮ ᱢᱟᱦᱟᱸ ᱦᱟᱹᱵᱤᱫ ᱛᱟᱦᱮᱸᱱᱟ, ᱛᱚᱵᱮ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮᱭᱟᱜ ᱟᱹᱱᱟᱹᱨᱤ ᱞᱮᱠᱟᱛᱮ ᱫᱳᱠᱟᱱ ᱟᱠᱟᱫ ᱦᱚᱲ ᱠᱚᱫᱚ ᱜᱚᱴᱟ ᱯᱳᱥ ᱪᱟᱸᱫᱚ ᱜᱮᱠᱚ ᱛᱟᱦᱮᱸ ᱫᱟᱲᱮᱭᱟᱜᱼᱟ᱾ ᱒᱐᱑᱗ ᱠᱷᱚᱱ ᱱᱚᱣᱟ ᱢᱤᱞᱟ ᱛᱩᱨᱩᱭ ᱢᱟᱦᱟᱸ ᱦᱟᱹᱵᱤᱫ ᱦᱩᱭᱩᱜ ᱠᱟᱱᱟ᱾ ᱱᱚᱣᱟ ᱢᱤᱞᱟ ᱨᱮ ᱦᱩᱭᱩᱜ ᱵᱟᱝᱞᱟ ᱦᱚᱲ ᱥᱮᱨᱮᱧ (ᱵᱟᱣᱩᱞ, ᱠᱤᱨᱛᱚᱱ ᱟᱨ ᱠᱚᱵᱤᱜᱟᱱ) ᱜᱮ ᱱᱚᱣᱟ ᱢᱤᱞᱟ ᱨᱮᱭᱟᱜ ᱢᱩᱬ ᱪᱩᱨᱤᱛ ᱠᱟᱱᱟ᱾

ᱢᱟᱨᱮ ᱠᱟᱛᱷᱟ
᱒᱑ ᱰᱤᱥᱮᱢᱵᱚᱨ ᱑᱘᱔᱓ ᱥᱮᱨᱢᱟ ᱨᱮ (ᱵᱟᱝᱞᱟ ᱯᱟᱹᱧᱡᱤ ᱞᱮᱠᱟᱛᱮ ᱗ ᱯᱳᱥ ᱑᱒᱕᱐) ᱫᱮᱵᱮᱱᱫᱽᱫᱨᱚᱱᱟᱛᱷ ᱴᱷᱟᱠᱩᱨ ᱟᱡ ᱨᱮᱱ ᱵᱟᱨᱜᱮᱞ ᱜᱚᱴᱟᱱ ᱪᱮᱞᱟ ᱥᱟᱶᱛᱮ ᱨᱟᱢᱪᱚᱸᱫᱽᱨᱚ ᱵᱤᱫᱽᱫᱟᱵᱟᱜᱤᱥ ᱴᱷᱮᱱ ᱠᱷᱚᱱ ᱵᱽᱨᱟᱦᱢᱚ ᱫᱷᱚᱨᱚᱢ ᱠᱚ ᱦᱟᱛᱟᱣ ᱞᱮᱫᱟ᱾ ᱱᱚᱣᱟ ᱜᱮ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱯᱩᱥ ᱢᱤᱞᱟ ᱨᱮᱭᱟᱜ ᱮᱛᱚᱦᱚᱵ ᱠᱟᱱᱟ᱾Basak, Tapan Kumar, Rabindranath-Santiniketan-Sriniketan (An Introduction), p. 36, B.B.Publication

᱒᱑ ᱰᱤᱥᱮᱢᱵᱚᱨ ᱑᱘᱙᱑ ᱥᱮᱨᱢᱟ ᱨᱮ (ᱵᱟᱝᱞᱟ ᱯᱟᱹᱧᱡᱤ ᱞᱮᱠᱟᱛᱮ ᱗ ᱯᱳᱥ ᱑᱒᱙᱘) ᱥᱟᱱᱛᱤᱱᱤᱠᱮᱛᱚᱱ ᱨᱮ ᱢᱤᱫ ᱵᱽᱨᱟᱦᱢᱚ ᱢᱚᱱᱫᱤᱨ ᱛᱷᱟᱯᱚᱱ ᱦᱩᱭ ᱞᱮᱱᱟ᱾ ᱑᱘᱙᱔ ᱥᱮᱨᱢᱟ ᱨᱮ ᱵᱽᱨᱟᱦᱢᱚ ᱢᱚᱱᱫᱤᱨ ᱛᱷᱟᱯᱚᱱ ᱩᱱᱩᱭᱦᱟᱹᱨ ᱛᱮ ᱢᱚᱱᱫᱤᱨ ᱨᱮᱭᱟᱜ ᱛᱟᱭᱚᱢ ᱥᱮᱫ ᱢᱤᱫ ᱴᱟᱺᱰᱤ ᱨᱮ ᱦᱩᱰᱤᱝ ᱢᱤᱞᱟ ᱥᱟᱯᱲᱟᱣ ᱞᱮᱱᱟ᱾ ᱱᱤᱛ ᱥᱟᱱᱛᱤᱱᱤᱠᱮᱛᱚᱱ ᱨᱮᱭᱟᱜ ᱚᱱᱟ ᱯᱩᱥ ᱢᱤᱞᱟ ᱠᱷᱟᱹᱞᱤ ᱵᱤᱨᱵᱷᱩᱢ ᱦᱚᱱᱚᱛ ᱨᱮᱱ ᱦᱚᱲ ᱴᱷᱮᱱ ᱫᱚ ᱵᱟᱝ, ᱮᱴᱟᱜ ᱴᱚᱴᱷᱟ ᱠᱚᱨᱮᱱ ᱧᱮᱧᱮᱞᱤᱭᱟᱹ ᱠᱚᱴᱷᱮᱱ ᱦᱚᱸ ᱧᱮᱞ ᱨᱮᱭᱟᱜ ᱴᱷᱟᱶ ᱞᱮᱠᱟᱛᱮ ᱵᱟᱲᱟᱭᱚᱜ ᱠᱟᱱᱟ᱾Ghosh, Swapan Kumar, Santiniketan-Visva Bharati – Birbhumer Srestha Tirtha, Paschim Banga, February 2006, (in Bengali), Birbhum special issue, p. 250, Information and Culture department, Govt. of West Bengal

᱑᱘᱙᱔ ᱥᱮᱨᱢᱟ ᱠᱷᱚᱱ ᱱᱚᱣᱟ ᱯᱩᱥ ᱢᱤᱞᱟ ᱫᱚ ᱡᱚᱛᱚ ᱥᱮᱨᱢᱟ ᱜᱮ ᱦᱩᱭ ᱦᱤᱡᱩᱜ ᱠᱟᱱᱟ᱾ ᱛᱚᱵᱮ ᱱᱟᱜᱟᱢ ᱨᱮ ᱯᱮ ᱫᱷᱟᱣ ᱱᱚᱣᱟ ᱢᱤᱞᱟ ᱛᱷᱩᱠᱩᱢ ᱛᱟᱦᱮᱸ ᱠᱟᱱᱟ, ᱑᱙᱔᱓ ᱥᱮᱨᱢᱟ ᱨᱮᱭᱟᱜ ᱵᱮᱝᱜᱚᱞ ᱨᱮ ᱟᱠᱟᱞ, ᱠᱚᱞᱠᱟᱛᱟ ᱫᱟᱝᱜᱟ ᱟᱨ ᱠᱳᱵᱷᱤᱰᱼ᱑᱙ ᱨᱮᱭᱟᱜ ᱡᱮᱜᱮᱛ ᱫᱳᱹᱨᱞᱚᱭ ᱚᱠᱛᱚ ᱨᱮ᱾

ᱥᱮᱫᱟᱭ ᱫᱚ ᱵᱽᱨᱟᱦᱢᱚ ᱢᱚᱱᱫᱤᱨ (ᱠᱟᱸᱪ ᱢᱚᱱᱫᱤᱨ ᱧᱩᱛᱩᱢ ᱛᱮᱦᱚᱸ ᱵᱟᱲᱟᱭᱚᱜᱼᱟ) ᱨᱮᱭᱟᱜ ᱠᱚᱸᱭᱮ ᱱᱟᱠᱷᱟ ᱴᱟᱺᱰᱤ ᱨᱮ ᱢᱤᱞᱟ ᱦᱩᱭᱩᱜ ᱠᱟᱱ ᱛᱟᱦᱮᱸᱱᱟ᱾ ᱩᱱ ᱚᱠᱛᱚ ᱟᱹᱭᱩᱵ ᱥᱮᱫ ᱵᱚᱸᱜᱟᱭ ᱛᱟᱭᱚᱢ ᱡᱮᱨᱮᱫ ᱦᱩᱭᱩᱜ ᱠᱟᱱ ᱛᱟᱦᱮᱸᱱᱟ᱾ ᱢᱤᱞᱟ ᱨᱮᱭᱟᱜ ᱥᱟᱭᱤᱡᱽ ᱞᱟᱹᱴᱩ ᱤᱫᱤᱭᱮᱱ ᱠᱷᱟᱱ, ᱚᱱᱟ ᱫᱚ ᱥᱟᱱᱛᱤᱱᱤᱠᱮᱛᱚᱱ ᱨᱮᱭᱟᱜ ᱯᱩᱨᱵᱚᱯᱚᱞᱞᱤ ᱨᱮᱭᱟᱜ ᱴᱟᱺᱰᱤ ᱨᱮ ᱩᱪᱟᱹᱲ ᱤᱫᱤ ᱦᱩᱭᱟᱠᱟᱱᱟ᱾

ᱩᱰᱟᱹᱣ ᱥᱟᱹᱜᱩᱱ
᱗ ᱯᱳᱥ (᱒᱓ ᱰᱤᱥᱮᱢᱵᱚᱨ ᱟᱸᱰᱮᱯᱟᱥᱮ ᱢᱟᱹᱦᱤᱛ ᱨᱮ) ᱢᱟᱹᱦᱤᱛ ᱨᱮ ᱯᱩᱥ ᱢᱤᱞᱟ ᱫᱚ ᱮᱛᱚᱦᱚᱵᱚᱜᱼᱟ᱾  ᱥᱮᱛᱟᱜ ᱛᱚᱨᱟ ᱥᱟᱱᱟᱭ ᱥᱟᱸᱰᱮ ᱟᱸᱡᱚᱢ ᱛᱮ ᱥᱟᱱᱛᱤᱱᱤᱠᱮᱛᱚᱱ ᱨᱮᱭᱟᱜ ᱠᱟᱹᱢᱤᱦᱚᱨᱟ ᱮᱦᱚᱵᱚᱜᱼᱟ᱾ ᱵᱳᱭᱛᱟᱞᱤᱠ ᱫᱚᱞ ᱥᱮᱨᱮᱧ ᱥᱮᱨᱮᱧ ᱛᱮ ᱟᱥᱨᱚᱢ ᱠᱚ ᱫᱟᱬᱟ ᱟᱹᱪᱩᱨᱟ᱾ ᱚᱱᱟ ᱛᱟᱭᱚᱢ ᱪᱷᱟᱛᱤᱢᱵᱩᱴᱟᱹ ᱨᱮ ᱩᱯᱟᱥᱚᱱᱟ ᱥᱟᱯᱲᱟᱣ ᱦᱩᱭᱩᱜᱼᱟ᱾ ᱚᱱᱟ ᱛᱟᱭᱚᱢ ᱚᱸᱰᱮ ᱢᱮᱱᱟᱜ ᱠᱚ ᱥᱟᱱᱟᱢ ᱦᱚᱲ ᱥᱮᱨᱮᱧ ᱥᱮᱨᱮᱧ ᱛᱮ ᱩᱛᱛᱚᱨᱟᱭᱚᱱ ᱨᱮᱠᱚ ᱥᱮᱴᱮᱨᱚᱜᱼᱟ᱾

ᱮᱴᱟᱜ ᱢᱟᱦᱟᱸᱠᱚ
ᱯᱩᱥ ᱢᱤᱞᱟ ᱨᱮ ᱵᱟᱝᱞᱟ ᱦᱚᱲ ᱥᱮᱨᱮᱧ (ᱞᱳᱠᱥᱚᱝᱜᱤᱛ), ᱡᱟᱹᱥᱛᱤ ᱠᱟᱭᱛᱮ ᱵᱟᱣᱩᱞ ᱥᱮᱨᱮᱧ ᱥᱟᱯᱲᱟᱣ ᱦᱩᱭᱩᱜᱼᱟ᱾ ᱦᱚᱲ ᱥᱮᱨᱮᱧ ᱥᱟᱶᱛᱮ ᱦᱚᱲ ᱮᱱᱮᱡ ᱟᱨ ᱟᱹᱫᱤᱵᱟᱹᱥᱤ ᱠᱷᱮᱞᱚᱸᱰ ᱠᱚ ᱥᱟᱯᱲᱟᱣ ᱦᱩᱭᱩᱜᱼᱟ᱾ ᱱᱚᱣᱟ ᱢᱤᱞᱟ ᱨᱮ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱮᱭᱟᱜ ᱥᱟᱱᱟᱢ ᱴᱚᱴᱷᱟ ᱨᱮᱭᱟᱜ ᱞᱟᱭᱼᱞᱟᱠᱪᱟᱨ ᱟᱨ ᱟᱹᱨᱤᱪᱟᱹᱞᱤ ᱠᱚ ᱩᱫᱩᱜ ᱥᱚᱫᱚᱨ ᱦᱩᱭᱩᱜ ᱠᱟᱱᱟ᱾  ᱥᱟᱱᱛᱤᱱᱤᱠᱮᱛᱚᱱ ᱨᱮᱱ ᱯᱟᱹᱴᱷᱩᱣᱟᱹ ᱠᱚᱫᱚ ᱱᱟᱱᱟᱼᱦᱩᱱᱟᱹᱨ ᱮᱱᱮᱡᱼᱥᱮᱨᱮᱧ, ᱜᱟᱭᱟᱱ ᱠᱟᱹᱦᱱᱤ ᱠᱚᱠᱚ ᱩᱫᱩᱜ ᱥᱚᱫᱚᱨᱟ᱾ ᱢᱤᱞᱟ ᱨᱮᱭᱟᱜ ᱡᱚᱛᱚ ᱢᱟᱦᱟᱸ ᱦᱤᱞᱳᱜ ᱜᱮ ᱵᱷᱮᱜᱟᱨ ᱵᱷᱮᱜᱟᱨ ᱠᱟᱹᱢᱤᱦᱚᱨᱟ ᱠᱚ ᱥᱟᱯᱲᱟᱣ ᱦᱩᱭᱩᱜᱼᱟ᱾ ᱢᱤᱞᱟ ᱨᱮᱭᱟᱜ ᱢᱩᱪᱟᱹᱫ ᱢᱟᱦᱟᱸ ᱫᱚ ᱥᱟᱱᱛᱤᱱᱤᱠᱮᱛᱚᱱ ᱥᱟᱶ ᱡᱚᱯᱲᱟᱣ ᱢᱟᱹᱱᱢᱤ ᱠᱚ ᱞᱟᱹᱜᱤᱫ ᱟᱞᱟᱭ ᱛᱟᱦᱮᱸᱱᱟ᱾

ᱢᱤᱞᱟ
ᱢᱤᱞᱟ ᱨᱮ ᱑,᱕᱐᱐ ᱜᱟᱱ ᱥᱴᱚᱞ ᱵᱟᱹᱭᱥᱟᱹᱜᱼᱟ᱾ ᱯᱮ ᱢᱟᱦᱟᱸ ᱨᱮᱭᱟᱜ ᱢᱤᱞᱟ ᱨᱮ ᱧᱮᱧᱮᱞᱤᱭᱟᱹ ᱦᱚᱲ ᱠᱚᱣᱟᱜ ᱮᱞ ᱟᱢᱫᱟᱡᱽ ᱑᱐,᱐᱐᱐᱾ ᱥᱚᱨᱠᱟᱨᱤ ᱦᱤᱥᱟᱹᱵᱽ ᱞᱮᱠᱟᱛᱮ, ᱥᱟᱱᱛᱤᱱᱤᱠᱮᱛᱚᱱ ᱨᱮ ᱜᱷᱩᱸᱴ (ᱮᱵᱷᱟᱨᱮᱡᱽ) ᱓,᱕᱐᱐ ᱧᱮᱧᱮᱞᱤᱭᱟᱹ ᱫᱤᱱᱟᱹᱢ ᱠᱚ ᱦᱤᱡᱩᱜᱼᱟ᱾ ᱢᱮᱱᱠᱷᱟᱱ ᱯᱩᱥ ᱯᱚᱨᱚᱵᱽ, ᱵᱚᱥᱚᱱᱛᱚ ᱩᱫᱽᱥᱚᱵᱽ, ᱨᱚᱵᱤᱫᱽᱨᱚᱯᱚᱠᱠᱷᱚ ᱟᱨ ᱱᱟᱣᱟ ᱥᱮᱨᱢᱟ ᱫᱤᱥᱟᱹ ᱛᱮ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱔᱐,᱐᱐᱐ ᱥᱮ ᱚᱱᱟ ᱠᱷᱚᱱ ᱦᱚᱸ ᱡᱟᱹᱥᱛᱤ ᱧᱮᱧᱮᱞᱤᱭᱟᱹ ᱠᱚᱠᱚ ᱦᱤᱡᱩᱜᱼᱟ᱾ ᱛᱚᱵᱮ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱘᱕ ᱜᱚᱴᱟᱱ ᱧᱮᱧᱮᱞᱤᱭᱟᱹ ᱠᱚᱣᱟᱜ ᱡᱤᱨᱟᱹᱣ ᱴᱷᱟᱶ (ᱞᱚᱡᱽ) ᱢᱮᱱᱟᱜᱼᱟ, ᱡᱟᱦᱟᱸ ᱨᱮ ᱑,᱖᱕᱐ ᱜᱟᱱ ᱦᱚᱲ ᱠᱚ ᱡᱤᱨᱟᱹᱣ ᱫᱟᱲᱮᱭᱟᱜᱼᱟ, ᱚᱱᱟ ᱛᱮ ᱥᱟᱱᱟᱢ ᱦᱚᱲ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱵᱟᱝ ᱠᱚ ᱛᱟᱦᱮᱸ ᱫᱟᱲᱮᱭᱟᱜᱼᱟ᱾ ᱮᱱᱛᱮᱨᱮᱦᱚᱸ ᱱᱚᱸᱰᱮ ᱵᱟᱨᱼᱯᱮ ᱢᱟᱦᱟᱸ ᱞᱟᱹᱜᱤᱫ ᱚᱲᱟᱜ ᱵᱷᱟᱲᱟ ᱛᱮ ᱧᱟᱢᱚᱜ ᱜᱮᱭᱟ᱾

ᱛᱷᱟᱱᱤᱛ ᱪᱷᱟᱯᱟ ᱞᱩᱜᱽᱲᱤ ᱛᱤ ᱛᱮ ᱵᱟᱱᱟᱣ ᱡᱤᱱᱤᱥ ᱠᱚ ᱱᱚᱣᱟ ᱢᱤᱞᱟ ᱨᱮ ᱧᱟᱢᱚᱜᱼᱟ᱾ ᱱᱚᱣᱟ ᱠᱚ ᱜᱷᱟᱨᱚᱸᱡᱤᱭᱟᱹ ᱡᱤᱱᱤᱥ ᱪᱷᱟᱲᱟ, ᱜᱤᱫᱽᱨᱟᱹ ᱠᱚ ᱞᱟᱹᱜᱤᱫ ᱠᱷᱮᱞᱱᱟ, ᱡᱚᱢᱼᱧᱩ ᱥᱴᱚᱞ ᱠᱚᱦᱚᱸ ᱧᱟᱢᱚᱜᱼᱟ᱾

ᱪᱤᱛᱟᱹᱨ

ᱟᱨᱦᱚᱸ ᱧᱮᱞ ᱢᱮ
ᱵᱤᱥᱥᱚ-ᱵᱷᱟᱨᱚᱛᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ
ᱡᱚᱭᱫᱮᱵᱽ ᱠᱮᱸᱫᱩᱞᱤ
ᱛᱟᱨᱟᱯᱤᱴᱷ

ᱵᱟᱨᱦᱮ ᱡᱚᱱᱚᱲ


ᱛᱷᱚᱠ: ᱵᱤᱨᱵᱷᱩᱢ ᱦᱚᱱᱚᱛ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱯᱚᱨᱚᱵᱽ
ᱛᱷᱚᱠ: ᱥᱟᱱᱛᱤᱱᱤᱠᱮᱛᱚᱱ
ᱛᱷᱚᱠ: ᱥᱤᱧᱚᱛ ᱨᱮ ᱢᱤᱞᱟ

ᱥᱟᱹᱠᱷᱟᱹᱭᱟᱹᱛ